**ΑΠΟΚΟΠΟΣ**

"Απόκοπος" του Μπεργαδή ρίμα λογιωτάτη

την έχουσιν οι φρόνιμοι πολλά ποθεινοτάτη.

Ο ήρωας, καταβεβλημένος από κούραση, κοιμάται και ονειρεύεται ότι κυνηγά μια ελαφίνα. Ξαφνικά την χάνει από τα μάτια του και καταλήγει σε έναν πανέμορφο τόπο, που οι καλλονές του τον μαγεύουν. Θέλγεται από ένα μελίσσι, το οποίο βρίσκεται στην κορυφή ενός δέντρου, ανεβαίνει πάνω και γεύεται το μέλι με απληστία. Όμως, εκτός από την επίθεση των μελισσών, διαπιστώνει ότι τις ρίζες του δέντρου ροκανίζουν δύο ποντικοί, με αποτέλεσμα αυτό να πέσει και να βρεθεί ξαφνικά στο στόμα ενός δράκοντα που αποτελεί μια υπόγεια είσοδο.

Mιάν αποκόπου 'νύσταξα, να κοιμηθώ εθυμήθην·

ήθεκα στο κλινάρι μου κ' ύπνον απεκοιμήθην.

Eφάνισθή μου κ' έτρεχα 'ς λιβάδιν ωραιωμένον,

φαρίν εκαβαλλίκευγα σελλοχαλινωμένον·

κ' είχα στην ζώσιν μου σπαθίν, στο χέρι μου κοντάριν, 5

ζωσμένος ήμουν άρματα, σαγίττες και δοξάριν·

κ' εφάνη με οκ' έδιωχνα με θράσος ελαφίνα·

ώραις εκοντοστένετον κ' ώρες με βιάν εκίνα.

Προυνόν του τρέχειν ήρχισα τάχα να βάλω χέρα

έτρεχα ώστε κ' ετζάκισεν το σταύρωμα ημέρα· 10

κ' ευθύς από τα μάτια μου εχάθηκεν το λάφιν

και πώς και πότ' εχάθηκεν εξαπορώ το γράφειν.

Λοιπόν το τρέχειν όπαυσα ούτως και το σπουδάζειν

και το ξετρέχειν τ' άπιαστον και το φαρίν κολάζειν·

κι αγαλιγάλι επήγαινα, σιγά-σιγά περπάτου' 15

τον κόσμον εξενίζουμουν, τ' άνθη και τα καλά του.

Kαι προς την δείλην έσωσα στου λιβαδιού την μέσην

κ' ηύρα δενδρόν εξαίρετον κ' ωρέχθην του πεζεύσειν.

Επεύζευσα εις το δενδρόν κ' έδεσα τ' άλογόν μου

και τ' άρματα εξεζώστηκα, θέτω τα στο πλευρόν μου. 20

**ΣΗΜΕΙΩΣΕΙΣ-ΕΠΕΞΗΓΗΣΕΙΣ-ΓΛΩΣΣΑΡΙ**

0. ήθεκα = έπεσα

1. Φαρίν = Ίππος (που παρακάτω λέγει κι άλογον)

2. Όλη η πρόταση σημαίνει: Ο ήλιος πέρασε το μεσημβρινό σημείο.

3. όπαυσα = έπαυσα

4. άπιαστον = το κυνήγι, τη θήρα (σε δύσκολο θήραμα)

5. εξενίζουμουν = εθαύμαζα