Πληροφορίες για την έκδοση

**[Μπεργαδῆς]. Ἀπόκοπος..., Βενετία, Παρὰ Ὀρσίνῳ Ἀλβρίτζῃ, 1667.**

Ο Απόκοπος του Μπεργαδή περιγράφει μια ονειρική κάθοδο στον άλλο κόσμο. Γράφτηκε γύρω στο 1500 και αποτελεί το πιο αντιπροσωπευτικό δείγμα της πρώιμης Αναγέννησης στην κρητική λογοτεχνία. Είναι συνθεμένος σε βυζαντινή δημώδη γλώσσα με πολλά στοιχεία του κρητικού ιδιώματος και στις βενετικές εκδόσεις αποτελείται από 556 ζευγαρωτά ομοιοκατάληκτους δεκαπεντασύλλαβους στίχους. Ωστόσο το τελευταίο τμήμα του γενικά θεωρείται νόθο.

Ο τίτλος του ποιήματος, που σημαίνει τον αποκαμωμένο, τον κατάκοπο, οφείλεται σε φράση του πρώτου στίχου: «Μιαν από κόπου ενύσταξα, να κοιμηθώ εθυμήθην». Ο συγγραφέας του, ο Μπεργαδής, μας είναι γνωστός χάρη στο διαφημιστικό και πρόσθετο δίστιχο που συνοδεύει τις πρώτες έντυπες εμφανίσεις του: «Απόκοπος" του Μπεργαδή, ρίμα λογιωτάτη  
την έχουσιν οι φρόνιμοι πολλά ποθεινοτάτη».

Η πρώτη έκδοση του Απόκοπου έγινε από τον Νικόλαο Καλλιέργη στη Βενετία το 1509. Από τότε, το έργο γνώρισε αλλεπάλληλες ανατυπώσεις και έγινε ένα από τα δημοφιλέστερα αναγνώσματα του νέου ελληνισμού, τουλάχιστον για τους επόμενους τρεις αιώνες.

Η Ωνάσειος Βιβλιοθήκη διαθέτει ένα αντίτυπο του έργου, τυπωμένο στη Βενετία το 1667 από το τυπογραφείο του Ορσίνω Αλβρίτζη.